Багананы күчерергәме, әллә йортны сүтәргәме?

	Зур тырышлык куеп һәм шактый чыгымнар чыгарып төзегән йорт һәм корылмаларыгызны кабаттан сүтәсегез килмәсә, законны бозмагыз! «Сетевая компания» ачык акционерлык җәмгыяте халыкка әнә шундый киңәш бирә. Моның өчен электр тапшыру линияләренең саклык зоналарындагы җир кишәрлекләрен дөрес файдаланырга  кирәк, ди алар.	 Төзелеш эшләре хәзер республика шәһәрләрендә генә түгел, районнар һәм авылларда да гөрли. Тик, кызганыч, кайберәүләр Россия Хөкүмәтенең 2009 елның 24 февралендә чыккан карарыннан әллә чынлап та хәбәрдар түгел, әллә белеп тә, аны үтәми. Чөнки компания хезмәткәрләре саклык зоналарын бозып башкарган очраклар белән әледән-әле очрашып тора. Мәсәлән, Биектау районының Киндери авылында «Сетевая компания» җәмгыятенең Казан электр челтәрләре филиалы хезмәткәрләре 10кВ көчәнештәге электр тапшыру линиясе чыбыклары астында төзү материаллары сату өчен тимер контейнерлар урнаштырылуын ачыклый. Бу исә һава линиясен төзекләндерүче һәм хезмәт күрсәтүче кешеләргә, ремонт эшләренә комачаулый. Алай гына да түгел, сәүдә павильоннарына килүче кешеләрнең сәламәтлеген һәм тормышын да куркыныч астына куя. 
	Зөһрә САДЫЙКОВА	
Ватаным Татарстан

	№ --- | 31.03.2020	


